Automobil

Un automobil (auto, wogh, carr(ett[a])) est un kwekwlt motorvehicule nudt pro transport. Pleista definitions os auto sayge ia kwehle daydey ep strads, wehghe ex oin do oct leuds, hant quar pneus ed khaliban transporte leuds anter quem wares. Woghs gwohm do global neud unte id 20t secule, ed antslohnct Economias depende ia. Anno 1886 est ayt id gnahwetos ios moderne auto quan is deutsch inventor Carl Benz patentirit sien Benz Patent-Motorwagen. Autos bihr plaut-ye behandet in-kap id XXt secule. Oino iom prest autos kaupim ab id pledveh buit id 1908 Model T, un US wogh makhen ab id Ford Motor Company. Carrs buir jaldi widt in ia Uniet Stats os America, quer ia tiey animaltract khalimags ed chariots, yed tohrb meis wakt pre bihe acceptet in West Europe in alya parts ios mund. 
Autos hant controls kay wehghe, parke, id comfort im passagers, securitat ed kay controle vasyalg phars. Unte ia decennia, nov kweits ed controls hant esen addihn ibs vehicules, stets complexifiend-ye ia tadrijan. Sont mathalan retro-cameras, conditiont air, navigation systemes. Pleist autos iom 2010ens sont propuls ab un inner combustion motor drohpt med fossil fiulls. To causet air pollution edschi contribuet climat change ed global warmen. Vehicules neudend alternative fiulls kam ethanol ed natural gas kathalika gaine popularitat in sem lands. Electric autos, quayque inventen aus in id Historia os automobil, inkiepeer bihe commercial-ye behandet in 2008. 
Sont costa ed brungsa de nudes autos. Ia costa include kurihnes id vehicule, payghe ia cinsa (sei ne buit kaupen ratib-ye), reparations ed posdehrjen, fiull, niweirten, wehghwakt, parkingsdemosias, taxes ed sicurance. Ia costa pro societat include posdehrje ia strads, territorial planen, stows, air pollution, sanitat, ed bewaldhe zibel om zanuden carrs. Trafic acccidents est id altst cause mertos tienxia. 
Ia brungsa include ghehde trehce quanlibt, mobilitat, independence ed khauristat. Ia economic brungsa include creation om jobs ed opnos ab id automobil industrie, transport, societal walses dank farakhat ed saferwaurmens, ed revenue gohnt ab taxes. Buit vohrten in 2014 od eent tienxia meis quem 1,25 millards woghen, baygh trans ia 500 millions os 1986. Ia numers crehscent jaldi, besonters in China, Hind ed alya Emergent mercats. 
 VW Golf kyeust uno modelserie om cars ios Kompaktklasse os Volkswagen, producneut pon 1974, taiper in idso septim generation (her, id akhir model, id Sportsvan behandet pon 2014). Med 30 millions exemplaren est id VW Golf tienxia makhtst auto. 
==Technique ios automobil==
Id prabhil ios automobile consist place ep un kwekwlto chassiss uno motorpropulsoro grupp ed vasya fuschwians necessar idsi functionment. Ta elements bihnt controlen ab el weghtor opsst-ye med un styr ed pedals. 
Un chassis tehlt ed samghat vasya components ios automobil. Idmen chassiss est monten ep quar kwekwls, quom dwo sont nihtor, pro ids mobilitat. Suspensions de tyeice un elastic perbehnden inter id chassiss ed ia kwekwls. Un part-ye schibwent carrosserie, skeipend un cluden weictel samt sedds, permitt wehghe seddend anghens, unte quodgvonc weter. 
Automobils daydey propulct un inner combustion motor, yed oin au plur electric motors ghehde comwehrge kathalika con id naftmotor, hatta taye id. Id mecanic stieure dadwt ab id motor biht transmitten ibs kwekwls med un ghirbox ed transmissionsorgans. Un tank permitt oistocke id fiull necessar ei functionment ios motor, menxu un batterie, rechargen ab un alternator mot ab id naftmotor, dadwt electricitat vasyims organs ed fuschwians qua naudhe sem. 
Ia controlinstruments kam id styr, ia pedals, id speudmeider au id tachometer, permitt oistyre id wogh. Bad, ia elements os comfort (warmen, ventilation, conditionen air, autoradio, etc) ed os securitat (beleucen, ABS, etc.) sont fuschwians quom numer nacrehsct.
Werdskauto de motoro proposen ab Henrique Matheus da Silva Lima
==Swostyrautos==
Tem constructors ed leverants om automobils quem entreprises ios Internet technologia branche (besonters Google) antplehce swostyrvehicules (khaliban carrs). Id experience om US automobilsicurants proe-preuvient od ja ia deikens ios assistance-sensoria ghehde sinkes id accident risk.
Id 1968 Vienna Traficsconvention iom Uniet Nations bien diu swostyrwoghs, lakin buit modifiet in Mai 2014, kay ta bihnt autorisen wawod el weghtor ghehdt oistope quanlibt id swostyrsysteme, yani talg woghs dehlgent semper habe un weghtor. Etileikwt clarifie besonters id massoulia ob accidents, sei id styren eet tun swekwohrn ab un assistance systeme. Hatta in California, tuntro platumenos dia Progress ed swostyrautos, buit id diksxisey strehngeriht in 2014, taiper dehlct semper seddt un weghtor claus id styr, quel ghehdt intervene quanlibt.